钦定古今图书集成/明伦汇编/家范典/第059卷 > 明薛瑄读书录 > 《子孙计》
## 钦定古今图书集成/明伦汇编/家范典/第059卷 > 明薛瑄读书录 > 《子孙计》

人之子孙，富贵贫贱，莫不各有一定之命。世之人不
明诸此，往往于仕宦中昧冒礼法，取不义之财，欲为
子孙计。殊不知子孙诚有富贵之命，今虽无立锥之
地以遗之，他日之富贵将自至。使其无富贵之命，虽
积金如山，亦将荡然不能保矣。况不义而入者，又有
悖出之祸乎？如宋之吕蒙正、范文正诸公，咸以寒微
致位将相，富贵两极，曷尝有赖于先世之遗财乎？然
则取不义之财，欲为子孙计者，惑之甚矣。

“天于善恶必有其报”，但人以浅近之见窥测天道，便
谓茫昧差爽而不可信。如夏商之后，皆统承先王，修
其礼物，作宾于王家，虽改姓易物，而宗庙之血食，子
孙之封爵，皆与时王匹休而不泯，非其先世有大德
大功于民，能如是乎？因是以观魏、晋以来以及五季
南北朝杨坚五代之世，皆素无功德于天下，徒以狙
诈兵力窃命一时皆不数传，而子孙无容足之地，庙
祀遂以绝飨，则天于善恶之报，岂不明甚矣乎？
富贵利达在天无可求之理，德业学术在人有可求
之道。诚欲厚其子孙，以可求者教之，善矣；欲以不可
求者厚之，岂非愚之甚耶？